Document ID: 32006D0553

ODLOČBA KOMISIJE
z dne 4. avgusta 2006
o nakupu Skupnosti marker cepiva proti klasični prašičji kugi z namenom povečanja zalog navedenega cepiva v Skupnosti
(notificirano pod dokumentarno številko C(2006) 3461)
(2006/553/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 6(2) in člena 8(2) Odločbe,
ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (2), in zlasti člena 18(2) Direktive,
ob upoštevanju naslednjega:
(1)
Klasična prašičja kuga pomeni tveganje za domače in divje prašiče v Skupnosti.
(2)
Izbruhi klasične prašičje kuge na gospodarstvih z domačimi prašiči imajo lahko resne posledice in lahko povzročijo gospodarsko izgubo v Skupnosti, zlasti če se pojavijo v območjih z visoko gostoto prašičev.
(3)
Pravila za cepljenje domačih in divjih prašičev v izrednih situacijah in opredelitev pojma marker cepivo so določeni v direktivi 2001/89/ES.
(4)
Skupnost ima na zalogi že 1 000 000 doz živega oslabljenega cepiva proti klasični prašičji kugi in je v postopku nakupa 1 550 000 doz marker cepiva proti klasični prašičji kugi.
(5)
Zaradi stanja v Skupnosti in zlasti stanja bolezni v državah pristopnicah je verjetno, da bo cepljenje proti klasični prašičji kugi v izrednih situacijah z marker cepivom presegalo število doz cepiva, ki ga ima Skupnost na zalogi.
(6)
Da bi Skupnost okrepila svojo sposobnost hitrega odziva na klasično prašičjo kugo, je treba kupiti zadostno število doz marker cepiva ter poskrbeti za njihovo shranjevanje in razpoložljivost v nujnih primerih.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1. Skupnost čimprej kupi 7 000 000 doz marker cepiva proti klasični prašičji kugi.
2. Skupnost poskrbi za shranjevanje in distribucijo cepiva iz odstavka 1.
Člen 2
Stroški ukrepov iz člena 1 lahko znašajo največ 7 500 000 EUR.
Člen 3
Ukrepe, navedene v členu 1(2), Komisija izvede v sodelovanju z dobavitelji, imenovanimi na podlagi razpisa.
Člen 4
Ta odločba je naslovljena na države članice.
V Bruslju, 4. avgusta 2006

Labels: 0
15
6